Metodické usmernenie č. MF/008326/2017-31 zo dňa 24.01.2017 k postupom účtovania o majetku štátu, obce alebo vyššieho územného celku zverenom do správy alebo prenechanom do užívania
Rozpočtové organizácie štátu, príspevkové organizácie štátu, obce (vrátane ich rozpočtových a príspevkových organizácií) a vyššie územné celky (vrátane ich rozpočtových a príspevkových organizácií) vedú účtovníctvo v zmysle zákona č. 431/2002 Z. z. o účtovníctve v znení neskorších predpisov a na základe Opatrenia MF SR č. 16786/2007-31, ktorým sa ustanovujú podrobnosti o postupoch účtovania a rámcovej účtovej osnove pre rozpočtové organizácie, príspevkové organizácie, štátne fondy, obce a vyššie územné celky v znení neskorších predpisov (ďalej len „Opatrenie“).
Zákonom NR SR č. 278/ 1993 Z. z o správe majetku štátu v znení neskorších predpisov, sa upravuje správa majetku vo vlastníctve Slovenskej republiky (ďalej „majetok štátu“) vo verejnoprospešnej a nepodnikateľskej sfére, ktorú vykonáva správca majetku štátu (ďalej „správca“).
Správcom majetku štátu môže byť:
1.	štátna rozpočtová organizácia a štátna príspevková organizácia
2.	štátny fond
3.	právnická osoba zriadená osobitným zákonom, ak na základe zákona spravuje majetok štátu
4.	štátny orgán bez právnej subjektivity, ak podľa tohto zákona, alebo osobitného predpisu spravuje majetok štátu; práva a povinnosti správcu vykonáva len v rozsahu ustanovenom týmto zákonom alebo osobitným predpisom
Slovenská republika, ako právnická osoba, vlastní majetok a nakladá s ním prostredníctvom správcov majetku štátu. Správca je oprávnený a povinný majetok štátu užívať na plnenie úloh v rámci predmetu činnosti, udržiavať ho v riadnom stave, dbať aby nedošlo k jeho poškodeniu, strate, zneužitiu. Majetok štátu, ktorý prechodne neslúži správcovi na plnenie jeho úloh v rámci predmetu činnosti, sa považuje za dočasne prebytočný majetok štátu, a správca je povinný naložiť s dočasne prebytočným majetkom s maximálnou hospodárnosťou, bez zbytočného odkladu. Správca, okrem správcu, ktorým je právnická osoba zriadená osobitným zákonom, ak na základe zákona spravuje majetok štátu, nemôže nadobudnúť majetok do svojho vlastníctva.
Zriaďovanie rozpočtových organizácií štátu, príspevkových organizácií štátu, štátnych fondov, ktorí sú zo zákona NR SR č. 278/1993 Z. z. o správe majetku štátu v znení neskorších predpisov správcami majetku štátu, sa riadi zákonom č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov.
Zákonom č. 138/1991 Zb. o majetku obcí v znení neskorších predpisov sa upravuje majetkové postavenie a hospodárenie obcí s ich majetkom. Obce si zakladajú svoje obecné rozpočtové organizácie a obecné príspevkové organizácie, ktoré sú správcami majetku obce, prípadne  s vlastným majetkom (na rozdiel od štátu) hospodária samostatne. Správa majetku obce je upravená v § 6 a § 6a zákona č. 138/1991 Zb. o majetku obcí v znení neskorších predpisov.
Rovnako, ako obce postupujú aj vyššie územné celky, ktoré s majetkom vyššieho územného celku hospodária v súlade so zákonom č. 446/2001 Z. z. o majetku vyšších územných celkov v znení neskorších predpisov.
Zriaďovanie rozpočtových organizácií a príspevkových organizácií obce a vyššieho územného celku upravuje zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov.
V zmysle § 25 ods. 2  Opatrenia – v účtovnej triede 0 – Dlhodobý majetok, sa účtuje aj o dlhodobom majetku, ku ktorému má účtovná jednotka vlastnícke právo alebo právo správy (majetku štátu, obce alebo vyššieho územného celku).
Odpisovanie dlhodobého majetku vo vzťahu k predmetu dane rieši v § 24 ods. 1 písm. e) zákon č. 595/2003 Z. z. o dani z príjmov v znení neskorších predpisov, podľa ktorého hmotný a nehmotný majetok odpisuje daňovník, ktorý má k tomuto majetku vlastnícke právo, ale aj daňovník, ktorý nemá vlastnícke právo k tomuto majetku, ak účtuje o hmotnom  a nehmotnom majetku štátu, obce, vyššieho územného celku, ktorý bol zverený do správy rozpočtovej organizácie, príspevkovej organizácie alebo inej právnickej osobe.
V tejto súvislosti sa slovné spojenie „zverený do správy“ týka výlučne správcov majetku štátu, správcov majetku obce alebo správcov majetku vyššieho územného celku, ktorí zverený majetok majú vo svojej správe (právo správy zahŕňa právo správcu vec držať, užívať, požívať plody a úžitky a nakladať s ním, a to po neobmedzenú dobu), teda netýka sa užívateľov  ktorým bol majetok štátu, obce alebo vyššieho územného celku prenechaný len na obmedzenú dobu do užívania na základe napr. nájomných zmlúv, zmlúv o výpožičke a pod. Pre úplnosť uvádzame, že obciam a vyšším územným celkom sa majetok štátu nezveruje do správy, ale v súlade so zákonom NR SR č. 278/1993 Z. z. o správe majetku štátu v znení neskorších predpisov iba do užívania na základe dočasných zmlúv (už spomínané zmluvy o nájme alebo zmluvy o výpožičke).
Z uvedeného vyplýva, že v zmysle § 25 ods. 2 Opatrenia a rovnako § 24 ods. 1 písm. e) zákona 595/2003 Z. z. o dani z príjmov, v znení neskorších predpisov, dlhodobý hmotný a nehmotný majetok môže odpisovať vlastník – na základe vlastníckeho práva (napr. obec, vyšší územný celok), alebo správca majetku štátu, obce, vyššieho územného celku, ktorému je majetok zverený do správy. Dlhodobý majetok nemôže odpisovať ten subjekt, ktorý má právo užívania takéhoto majetku na základe dočasnej zmluvy o užívaní (zmluva o nájme, zmluva o výpožičke a pod.).
Vlastník alebo správca majetku štátu, obce alebo vyššieho územného celku eviduje takýto (vlastný alebo spravovaný) majetok v účtovníctve na účtoch účtovnej triedy 0 – Dlhodobý majetok a odpisuje ho v zmysle platných predpisov. 
Užívateľ majetku eviduje majetok iba na podsúvahových účtoch a neodpisuje ho.
Ilustratívne príklady:
1.)	Ministerstvo vnútra SR ako centrálny obstarávateľ hasičskej techniky nakupuje v mene štátu do svojej správy špeciálne dopravné prostriedky (hasičské cisterny a striekačky) a na základe zmluvy o výpožičke uzavretej podľa § 659 až 662 zákona č. 40/1964 Zb. Občiansky zákonník v znení neskorších predpisov ich odovzdáva do užívania dobrovoľným hasičským zborom obcí na území SR (bez právnej subjektivity). Uzavretie tohto zmluvného vzťahu nemá vplyv na zmenu vlastníctva ( vlastníkom dlhodobého majetku je stále Slovenská republika) a ani nemá vplyv na zmenu správcu (správcom naďalej ostáva toto ministerstvo). V súlade s vyššie uvedenou legislatívou o tomto majetku účtuje, odpisuje ho a vykazuje ho v účtovnej závierke Ministerstvo vnútra SR. 
Obce, ktoré príjmu tento majetok do užívania na základe zmluvy o výpožičke, evidujú ho na podsúvahových účtoch a neodpisujú ho. 
2.)	Ministerstvo školstva, vedy, výskumu a športu SR ako centrálny obstarávateľ výpočtovej techniky nakupuje v mene štátu do svojej správy výpočtovú techniku (počítače, projektory a pod.) a na základe zmluvy o výpožičke uzavretej podľa § 659 až 662 zákona č. 40/1964 Zb. Občiansky zákonník v znení neskorších predpisov, ich odovzdáva do užívania obecným školám na území SR (s právnou subjektivitou). Uzavretie tohto zmluvného vzťahu nemá vplyv na zmenu vlastníctva (vlastníkom dlhodobého majetku je stále Slovenská republika) a ani nemá vplyv na zmenu správcu (správcom ostáva naďalej toto ministerstvo). V súlade s vyššie uvedenou legislatívou o tomto majetku účtuje, odpisuje ho a vykazuje ho v účtovnej závierke Ministerstvo školstva, vedy, výskumu a športu SR. 
Školy, ako subjekty s plnou právnou subjektivitou a obce, ktoré majú školy bez právnej subjektivity, ktoré príjmu tento majetok do užívania na základe zmluvy o výpožičke, evidujú ho na podsúvahových účtoch a neodpisujú ho. 
3.)	Ministerstvo dopravy a výstavby SR ako centrálny obstarávateľ obstará do svojej správy dopravné prostriedky pre organizácie svojho rezortu. 
Ak toto ministerstvo ich odovzdá do užívania svojim rozpočtovým a príspevkovým organizáciám, teda nedochádza k zmene správcu majetku štátu, o tomto majetku účtuje, odpisuje a vykazuje ho v účtovnej závierke Ministerstvo dopravy a výstavby SR. 
Ak toto ministerstvo ich odovzdá do správy svojim rozpočtovým a/alebo príspevkovým organizáciám (na základe zmluvy o prevode správy uzavretej podľa zákona NR SR č. 278/1993 Z. z. o správe majetku štátu v znení neskorších predpisov), dochádza k zmene správcu majetku štátu. O tomto majetku účtuje, odpisuje ho a vykazuje ho v účtovnej závierke príslušná rozpočtová a príspevková organizácia, ktorá tento majetok nadobudla do svojej správy.

Dátum:                24.01.2017
Vypracoval:         Ing. Jana Hvojníková
                            odbor legislatívy a súhrnného výkazníctva štátu
                            tel. 02/59 58 32 35

Schválil:              Ing. Ladislav Zakhar, PhD.
                            odbor legislatívy a súhrnného výkazníctva štátu
                            tel. 02/ 59 58 32 22
                          
                            Ing. Miriam Majorová, PhD.
            riaditeľka odboru legislatívy a súhrnného výkazníctva štátu